Diari Oficial de la Generalitat Valenciana


Sumari del DOGV 6800, del 20-06-2012 (2012/6063)

ACORD de 15 de juny de 2012, del Consell, pel qual aprova el Pla d'Estalvi i Eficiència Energètica dels Edificis Públics de la Generalitat.
-------------------------------------------------------------------------------------------------------------------------------------------

### Dades del document

Número de DOGV
:   6800

Data del DOGV
:   20-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6063


Data del document
:   15-06-2012

Organisme emissor
:   Conselleria d'Economia, Indústria i Comerç

Tipus de document
:   Acord

ACORD de 15 de juny de 2012, del Consell, pel qual aprova el Pla d'Estalvi i Eficiència Energètica dels Edificis Públics de la Generalitat. [2012/6063]  
El Consell, en la reunió del dia 15 de juny de 2012, va adoptar l'acord següent:  
Els estudis realitzats en edificis públics de la Comunitat Valenciana mostren que hi ha un potencial d'estalvi energètic important, que es pot aconseguir no sols amb una millora de les instal·lacions consumidores d'energia sinó també a través d'una optimització en la gestió de les instal·lacions i per mitjà de la introducció de nous hàbits de comportament més eficients del personal empleat públic. Els resultats obtinguts en actuacions pilot realitzades en edificis de la Generalitat, com els edificis Prop -deixant constància que amb l'aplicació de les mesures posades en pràctica en estos edificis s'ha aconseguit ja un estalvi del 28%-, centres sanitaris i educatius, indiquen que és possible reduir el consum de les instal·lacions dels nostres edificis sense la necessitat de realitzar inversions econòmiques elevades i, a més, sense reduir el confort dels usuaris.  
El Pla d'Innovació i Modernització de l'administració Pública Valenciana: Governança 2013 constituïx una aposta de la Generalitat per la transformació dels servicis públics a través de la modernització i la millora dels sistemes de gestió, amb el desenrotllament de plans i accions que posen de manifest la seua implicació en la millora contínua dels servicis públics. En un dels eixos estratègics del pla esmentat s'establixen compromisos per a un ús e cient i racional, un estalvi energètic i una utilització d'energies alternatives en l'administració, així com per a la formació del personal empleat públic en programes específics de formació ambiental.  
Estes accions han de ser posades en pràctica pel personal empleat públic que presta servicis en els diferents edificis públics de la Generalitat, per això, perquè en siga efectiva la implantació, han de mantindre's sempre en relació directa amb els horaris de treball del personal esmentat. En este sentit, recentment s'ha aprovat el Decret 68/2012, de 4 de maig, del Consell, pel qual es modifica el Decret 175/2006, de 24 de novembre, del Consell, pel qual es regulen les condicions de treball del personal al servici de l'administració del Consell. En este decret es consideren una sèrie de mesures adreçades a aconseguir una millor utilització del temps mitjançant la implantació d'uns horaris racionals que faciliten la conciliació, afavorisquen la igualtat i milloren la productivitat, i es preveu expressament que el Pla de Racionalització d'Horaris ha d'anar en consonància amb el Pla d'Estalvi i Eficiència Energètica dels Edificis Públics de la Generalitat. Cal tindre present tant la situació actual com qualsevol modificació que puga produir-se, per a establir mesures que vagen en consonància amb els horaris i permeten accions generalitzades i d'aplicació uniforme a tot el personal.  
  
Amb esta finalitat, i adreçat als edificis de l'administració autonòmica i dels organismes que en depenen, s'elabora el Pla d'Estalvi i Eficiència Energètica dels Edificis Públics de la Generalitat, que té com a objectiu principal reduir els costos energètics dels edificis de l'administració pública, mitjançant un control i seguiment dels consums energètics que permeten la introducció de mesures de cost econòmic baix o nul, així com l'establiment d'estàndards mínims que han de complir els nous edificis de la Generalitat.  
A fi d'aconseguir majors nivells d'eficiència energètica als nostres edificis públics, es destaca la gestió energètica, que serà fonamental per a promoure i gestionar, en col·laboració amb l'Agència Valenciana de l'Energia, l'optimització del funcionament de les seues instal·lacions, pel que fa per exemple a l'encesa i apagada i a l'establiment de consignes a les instal·lacions més consumidores d'energia, així com a participar activament en les campanyes de conscienciació que es porten a terme des de la Generalitat.  
Seguint els mateixos objectius, s'establix la necessitat de valorar aspectes d'eficiència energètica, més enllà dels mínims establits en la normativa vigent, en la contractació pública d'obres noves o de reforma i en l'adquisició de l'equipament consumidor o transformador d'energia als edificis públics, entre el qual s'inclou l'equipament ofimàtic.  
Amb la finalitat de difondre adequadament el pla entre el personal empleat públic, es proposa realitzar campanyes específiques dirigides tant a les persones involucrades en la gestió energètica, com al personal al servici de l'administració pública, en les quals s'informe de mesures i hàbits que permeten realitzar un ús racional de l'energia, per la seua repercussió energètica, econòmica i mediambiental.  
El pla establix un procediment per a la seua execució i seguiment, de manera que anualment els òrgans responsables de la gestió energètica coneguen el grau d'eficiència energètica del seu edifici en relació amb la resta d'edificis de l'administració autonòmica.  
Es crea la Comissió Tècnica de Seguiment del Pla, com un òrgan col·legiat compost per les subsecretaries participants de totes les conselleries, a fi de coordinar el funcionament del pla amb vista a la consecució dels objectius que este establix.  
Este pla és conforme a la Directiva 2006/32/CE, de 5 d'abril de 2006, sobre l'eficiència de l'ús final de l'energia i els servicis energètics. L'aplicació del pla ha de ser considerada com un complement d'altres mesures legislatives desenrotllades relacionades amb la transposició de la Directiva 2002/91/CE, d'eficiència energètica dels edificis, com el Document Bàsic d'Estalvi d'Energia del Codi Tècnic de l'Edificació, aprovat pel Reial Decret 314/2006, de 17 de març, el Reial Decret 1027/2007, de 20 de juliol, pel qual es va aprovar el Reglament d'Instal·lacions Tèrmiques als Edificis (i les modificacions posteriors), el Reial Decret 47/2007, de 19 de gener, pel qual es va aprovar el procediment bàsic per a la certificació d'eficiència energètica dels edificis de nova construcció, el Decret 112/2009, de 31 de juliol, del Consell, pel qual regula les actuacions en matèria de certificació d'eficiència energètica d'edificis a la Comunitat Valenciana. L'aplicació del pla no podrà contravindre qualssevol altres mesures legislatives que es publiquen relacionades amb la transposició de la Directiva 2010/31/UE, de 19 de maig de 2010, relativa a l'eficiència energètica dels edificis.  
  
Amb tot això este acord permetrà promoure una cultura d'eficiència energètica que involucre l'administració del Consell i que d'una manera general servisca, al seu torn, d'exemple en l'àmbit de l'eficiència energètica dels edificis de la Comunitat Valenciana.  
Per tot això, i a proposta conjunta dels consellers d'Economia, Indústria i Comerç, i d'Hisenda i Administració Pública, el Consell  
  
  
ACORDA  
  
Primer  
Aprovar el Pla d'Estalvi i Eficiència Energètica dels Edificis Públics de la Generalitat recollit en l'annex.   
  
Segon  
Este acord tindrà efectes des de l'endemà de la publicació en el Diari Oficial de la Comunitat Valenciana.  
  
Valencia, 15 de juny de 2012.  
  
El vicepresident i secretari del Consell,  
JOSÉ CISCAR BOLUFER  
  
  
ANNEX  
  
Pla d'Estalvi i Eficiència Energètica   
dels Edificis Públics de la Generalitat  
  
Primer. Àmbit d'aplicació  
L'àmbit d'aplicació del pla comprén la totalitat d'edificis on es presten servicis de la Generalitat, o de qualsevol dels ens, empreses o organismes integrants del sector públic empresarial i fundacional d'esta.  
  
  
Segon. Objectius   
Els objectius generals del pla són:  
1. Reduir el consum d'energia i, consegüentment, reduir l'import de la factura energètica mitjançant la realització de mesures d'estalvi i eficiència energètica als edificis públics de la Generalitat.  
2. Exercir un paper exemplar i de lideratge en l'ús eficient de l'energia a la Comunitat Valenciana i que puga servir d'exemple a tota la societat valenciana en l'àmbit de l'eficiència energètica dels edificis.  
  
Per tot això, s'establixen els següents objectius específics en matèria d'estalvi i eficiència energètica:  
a) Un objectiu d'estalvi energètic mínim global del 5% el 2012, que s'ha d'aconseguir mitjançant mesures de gestió energètica.  
b) Un objectiu d'estalvi energètic mínim global de 20% el 2016, que cal realitzar per mitjà d'inversions d'estalvi i eficiència energètica i d'aplicació de les energies renovables, que seran implementades en funció de la seua viabilitat tècnica i econòmica.  
  
Tercer. Definicions  
1. Edifici: unitat d'actuació energètica als efectes d'este pla, formada per un edifici o un complex d'edificis, que disposen d'un potencial d'estalvi energètic, realitzable a través de l'execució de mesures de foment de l'estalvi i l'eficiència energètica.  
2. Gestió energètica: conjunt de tasques planificades i dutes a terme per l'organització d'un edifici amb la finalitat d'establir, si pertoca, el Pla de Gestió Energètica i, en tot cas, adoptar les mesures que permeten complir els objectius d'estalvi energètic d'este pla.   
  
3. Responsable de la gestió energètica: persona o persones a qui, independentment d'altres responsabilitats que puguen tindre en l'administració, s'assignen funcions definides per a implementar el Pla de Gestió Energètica a l'edifici.  
  
Quart. Mesures  
1. Pla de Gestió Energètica (PGE) dels edificis públics.  
El PGE serà elaborat, en un termini no inferior a quatre mesos, per cada una de les subsecretaries, i pels òrgans corresponents de qualsevol dels ens, empreses o organismes integrants del sector públic empresarial i fundacional, en col·laboració amb l'Agència Valenciana de l'Energia, i haurà d'actualitzar-se anualment amb l'objectiu d'aconseguir una reducció contínua dels consums energètics de l'edifici.   
  
El PGE ha de recollir, com a mínim, les dades següents:  
a) Registre de les factures energètiques de l'edifici: electricitat, gas natural, gasoil, propà, butà, biomassa, etc.  
b) Sistema de tarifació i preus de facturació de l'energia.   
c) Determinació de ràtios de consum en funció de la tipologia i ús de l'edifici, que permeten definir i implantar programes d'estalvi adequats a les seues característiques.  
d) Comparativa anual dels consums (tèrmics i elèctrics), ràtios energètiques i de les emissions de CO2 de l'edifici, a fi de detectar possibles desviacions i proposar millores i modificacions de les instal·lacions existents, si pertoca.  
e) Programa de funcionament de les instal·lacions i equips consumidors d'energia que, garantint la qualitat del servici (calefacció, refrigeració, ventilació, producció d'aigua calenta sanitària, il·luminació i informàtica), permeta aconseguir un consum mínim d'energia.   
  
f) Conjunt de mesures d'eficiència energètica de nula o baixa inversió associada que s'ha d'implementar als edificis per a aconseguir una millora contínua en els objectius d'estalvi energètic.  
g) Conjunt de mesures destinades a l'optimització de les tarifes (consum d'energia reactiva, excés de potència contractada, tarifes d'últim recurs amb penalització, etc.).  
h) Opcionalment, conjunt de mesures d'eficiència energètica i d'aplicació de les energies renovables que s'han de portar a terme com a resultat d'un prediagnòstic i/o auditoria energètica realitzada a l'edifici participant en el pla.  
2. La gestió energètica dels edificis públics.   
S'assigna a les subsecretaries respectives, així com als òrgans corresponents de qualsevol dels ens, empreses o organismes integrants del sector públic empresarial i fundacional, el control de la gestió energètica específica, mitjançant l'elaboració i coordinació del Pla de Gestió Energètica (PGE), en cada un dels edificis que tinguen adscrits que produïsquen un consum energètic igual o superior a 200.000 kWh/any d'energia final (energia tèrmica més elèctrica).   
El PGE permetrà definir l'estructura i les ràtios corresponents als consums energètics de l'edifici, així com el potencial d'estalvi energètic de les seues instal·lacions.  
La gestió energètica comportarà:  
a) Planificar i proposar anualment un conjunt de mesures que s'han d'implementar als edificis per a aconseguir una millora contínua en els objectius d'estalvi energètic.   
b) Gestionar i implementar el PGE i adequar-lo a les necessitats que puguen sorgir, així com adoptar les mesures necessàries per a complir els objectius.  
c) Portar un registre dels consums energètics, les actuacions realitzades i les mesures adoptades que quedaran recollides en el PGE.  
d) Participar en les reunions de coordinació, seguiment, intercanvi d'experiències, control i valoració de resultats a les quals siguen convocades les persones involucrades en la gestió energètica, bé pels òrgans directors del pla bé per qualsevol altre òrgan responsable del seu seguiment.  
e) Aplicar, mantindre i vigilar les actuacions incloses dins del PGE.  
En el cas d'edificis amb un consum energètic que siga inferior a 200.000 kWh/any, la subsecretaria, o els òrgans corresponents de qualsevol dels ens, empreses o organismes integrants del sector públic empresarial i fundacional, realitzaran un control del consum i cost energètic i promouran la implantació de mesures d'estalvi per a aconseguir una reducció contínua de les seues factures energètiques. Estes accions es podran executar de mode individualitzat en cada un dels edificis, o agrupant edificis que formen una o diverses unitats de major consum energètic.  
La xifra de consum assenyalada en els supòsits anteriors serà revisada periòdicament en funció de les característiques del conjunt d'edificis afectats per este pla.  
3. Criteris d'eficiència energètica en la contractació.  
a) Criteris d'eficiència energètica en la contractació d'obres i gestió patrimonial.  
En la documentació preparatòria i en les fases que s'establisquen dels contractes que subscriga l'administració autonòmica de la Generalitat, i qualsevol dels ens o organismes integrants del sector públic empresarial i fundacional d'esta, en matèria de contractació d'obres i gestió patrimonial, es tindran en compte les consideracions següents:  
  
1r. Quan el seu objecte siga la redacció de projectes d'edificis de nova construcció o que es modifiquen, reformen o rehabiliten, en l'àmbit d'aplicació del Reial Decret 47/2007, de 19 de gener, pel qual es va aprovar el Procediment Bàsic per a la Certificació d'Eficiència Energètica dels Edificis de Nova Construcció, i el Decret 112/2009, de 31 de juliol, del Consell, pel qual regula les actuacions en matèria de certificació d'eficiència energètica d'edificis, s'exigirà que el nou edifici, o la reforma o rehabilitació de l'edifici, tinga una qualificació energètica mínima de C, d'acord amb l'escala de qualificació de l'annex II del Reial Decret 47/2007, de 19 de gener.  
  
2n. Quan el seu objecte siga la compravenda, permuta, arrendament i la resta de negocis jurídics anàlegs sobre edificis, seran adjudicats tenint en compte, entre altres criteris, la millor qualificació d'eficiència energètica, si hi és aplicable el Reial Decret 47/2007, de 19 de gener, o, al contrari, s'inclouran en els plecs, com a prescripcions tècniques, especificacions dirigides a fixar un nivell mínim d'eficiència energètica dels immobles. En el cas que s'admeta la presentació de variants o millores al projecte objecte de la licitació, haurà de ponderar-se com a criteri d'adjudicació l'eficiència energètica de la solució proposada.  
  
b) Criteris d'eficiència energètica en l'adquisició d'un equipament consumidor o transformador d'energia en edificis públics.  
En els contractes de subministrament que subscriga l'administració autonòmica de la Generalitat, i qualsevol dels ens o organismes integrants del sector públic empresarial i fundacional d'esta, en matèria d'adquisició d'equipament consumidor o transformador d'energia en edificis públics, es tindran en compte les consideracions següents:  
  
1r. Caldrà incorporar el criteri de l'eficiència energètica de l'equip oferit en qualsevol tipus de contracte. A estos efectes, es podrà assenyalar, com a criteri de valoració de l'eficiència energètica del producte, la millor classificació atorgada a través de l'etiqueta energètica del producte oferit respecte de la mínima exigida en el plec de prescripcions tècniques, en el cas de productes que tinguen l'obligació de disposar d'etiquetatge energètic, segons la normativa vigent. Quan no estiga regulat un sistema d'etiquetatge energètic en un determinat equipament, se substituirà per una informació objectiva relativa al seu consum energètic i eficiència energètica.  
2n. En productes d'adquisició centralitzada es farà constar l'etiqueta o etiquetes energètiques de què disposa el producte, per tal de facilitar a l'organisme destinatari de cada adquisició concreta l'avaluació d'eficiència dels productes que s'incorporaran als edificis administratius corresponents.  
c) Criteris d'eficiència energètica en la contractació de servicis.  
En la documentació preparatòria i en les fases que s'establisquen dels contractes que subscriga l'administració autonòmica de la Generalitat, i qualsevol dels ens o organismes integrants del sector públic empresarial i fundacional d'esta, en matèria de servicis on l'aplicació dels paràmetres d'estalvi i eficiència siguen rellevants, es definiran les prestacions i els mitjans materials que cal utilitzar, de manera que permeten obtindre la màxima eficiència energètica durant la seua execució.  
4. Requisits mínims d'eficiència energètica que cal complir en els edificis de l'administració pública.  
Els edificis inclosos en l'àmbit d'aplicació del present pla han de complir, a més, un conjunt d'instruccions tècniques encaminades a reduir-ne el consum energètic:  
a) Calefacció i refrigeració  
1r. Es limitaran les condicions de temperatura a l'interior dels espais habitables que estiguen condicionats durant l'ús, explotació i manteniment de la instal·lació tèrmica per raons d'estalvi d'energia, amb independència de les condicions interiors de disseny. La temperatura de l'aire als recintes calefactats no serà superior a 21ºC (amb una humitat relativa entre 40-50%) quan per a això es requerisca un consum d'energia convencional per a la generació de calor per part del sistema de calefacció, i la dels recintes refrigerats no serà inferior a 26ºC (amb una humitat relativa entre 45-60%) quan per a això es requerisca un consum d'energia convencional per a la generació de fred per part del sistema de refrigeració. S'eximixen del compliment d'esta obligació aquells espais habitables que estiguen condicionats i que justifiquen la necessitat de mantindre condicions ambientals especials o que disposen d'una normativa específica que així ho establisca.   
  
2n. Els edificis i locals públics amb accés des del carrer han de disposar d'un sistema de tancament de portes adequat, a fi d'impedir que estes romanguen obertes durant les hores de funcionament de l'edifici, amb el consegüent gasto energètic inútil, superflu per les pèrdues d'energia a l'exterior, quan per a això es requerisca un consum d'energia convencional per a la generació de calor i fred per part dels sistemes de calefacció i refrigeració.  
3r. En espais habitables condicionats no es permetrà l'obertura de finestres situades en tancaments exteriors quan els equips de climatització que abastisquen la demanda de calefacció i/o de refrigeració d'eixe espai estiguen encesos.  
4t. Els espais no habitables, segons la definició que recull el Document Bàsic HE Estalvi d'Energia del Codi Tècnic de l'Edificació, i per tant no destinats a l'ús permanent de persones o l'ocupació dels quals, per ser ocasional o excepcional, per estar limitada al temps d'estada, i en què només s'exigixen unes condicions de salubritat adequades, seran espais tancats que es comunicaran amb la resta d'espais per mitjà d'una porta que estarà normalment tancada.  
5t. L'horari d'apagada de les instal·lacions de calefacció i refrigeració s'establirà dins de l'horari de funcionament de l'edifici. En eixe sentit, s'interromprà el funcionament dels sistemes de calefacció i refrigeració, d'una a dos hores, abans de la finalització de la jornada laboral, sempre que es garantisca una temperatura ± 2 ºC de la temperatura límit establida en el punt 1r. S'eximixen del compliment d'esta obligació aquells edificis d'ús no administratiu que justifiquen la necessitat de mantindre condicions ambientals especials fora de l'horari de funcionament de l'edifici.  
b) Il·luminació  
1r. Es limitarà l'encesa dels llums de manera que es garantisquen, però no se sobrepasse en més d'un 20%, els valors d'il·luminació mitjana mantinguda recomanada per la norma UNE-EN 12726, als llocs de treball en interior i les seues àrees associades dels edificis públics.   
  
2n. Als llocs de treball es realitzarà un aprofitament de la llum natural, per tal de reduir els nivells de la llum artificial quan siga possible.  
  
3r. L'horari d'encesa i apagada de les instal·lacions d'il·luminació interior i equipament ofimàtic serà el mateix que l'horari de funcionament de l'edifici. S'eximixen del compliment d'esta obligació aquells edificis d'ús no administratiu que justifiquen la necessitat de mantindre unes condicions lumíniques fora de l'horari de funcionament de l'edifici. No obstant això, en estos edificis es definirà una hora en què es produïsca, almenys, l'apagada del 50% de la il·luminació interior d'estos.  
  
c) Generals  
1r. L'horari de neteja dels edificis s'establirà dins de l'horari del funcionament d'estos, amb un marge d'una hora de diferència, sempre que estos treballs no impossibiliten estrictament el desenrotllament normal de l'activitat a l'edifici i no contravinguen el que preveuen les clàusules dels contractes per a la prestació de servicis de neteja en vigor. No obstant això, en les renovacions o contractes futurs que es puguen formalitzar s'establirà l'exigència de complir els horaris detallada en este punt.  
2n. En aquells edificis que no disposen de sistemes de telegestió, s'establiran usos de protocol d'actuació, consistents en la normalització de rutines per a l'encesa, apagada i regulació de les instal·lacions de climatització, producció d'aigua calenta sanitària, il·luminació i equipament, a fi de millorar l'eficiència energètica de l'edifici i de les seues instal·lacions, i d'eliminar consums residuals quan l'ocupació de l'edifici siga nul·la o quasi nul·la.   
5. Programes de sensibilització i informació a usuaris i responsables de la gestió energètica en edificis públics.   
Les persones responsables de l'exercici de les distintes tasques que comporte l'aplicació del pla seran formades adequadament en temes relacionats amb la gestió de l'energia. Per a això es preveu la inclusió de cursos específics en el pla de formació que duga a terme l'Institut Valencià d'Administracions Públiques (IVAP), en col·laboració amb l'Agència Valenciana de l'Energia (AVEN), en matèria d'estalvi energètic i d'aplicació de les energies renovables en les administracions públiques. En el cas dels ens, empreses o organismes integrants del sector públic empresarial i fundacional que no participen en el pla de formació de l'IVAP, es crearan cursos de formació específics.  
  
En este sentit, periòdicament l'IVAP i l'AVEN realitzaran cursos de formació i campanyes d'informació i conscienciació adreçades als usuaris i a les persones responsables de la gestió energètica del pla als edificis, sobre la necessitat de realitzar un ús racional de l'energia, per la seua repercussió energètica, econòmica i mediambiental.  
Els programes de sensibilització podran incloure la realització d'enquestes entre els treballadors de l'organització, en les quals s'avaluarà la disposició individual per a assumir compromisos de reducció de consum d'energia i d'emissions de CO2.  
Seguint la línia establida en este punt, l'Agència Valenciana de l'Energia elaborarà un manual de bones pràctiques per al personal empleat públic i una guia d'eficiència energètica en edificis públics que siga un manual d'orientació per a les persones involucrades en la gestió energètica.  
6. Ajudes i incentius.  
L'Agència Valenciana de l'Energia podrà desenrotllar i gestionar en l'àmbit de les seues competències programes d'ajuda i incentius financers a la inversió en projectes d'estalvi i eficiència energètica i d'aplicació de les energies renovables als edificis públics de la Comunitat Valenciana.  
  
Quint. Execució i seguiment del pla  
1. Les diferents conselleries i organismes inclosos en este pla, a través de les seues subsecretaries i òrgans corresponents de qualsevol dels ens, empreses o organismes integrants del sector públic empresarial i fundacional, seran responsables de realitzar les funcions següents:  
  
a) Elaborar una llista dels edificis, diferenciant els edificis que segons el seu consum energètic s'ajusten a les variants previstes en l'apartat quart, punt 2.  
b) Designar un departament amb nivell mínim de servici responsable de la gestió energètica de l'edifici.  
c) Aprovar els PGE dels edificis adscrits a la seua conselleria.   
d) Comprometre's a assolir els objectius d'estalvi energètic establits en este pla.  
e) Remetre, anualment, a l'Agència Valenciana d'Energia l'informe de seguiment.  
2. L'Agència Valenciana de l'Energia, com a responsable del seguiment i control del Pla d'Estalvi i Eficiència Energètica dels Edificis Públics de la Generalitat, durà a terme les funcions següents:  
  
a) Posada en marxa del registre i seguiment del pla, que inclourà, per a cada un dels edificis, un registre de les dades que es consideren necessàries. En este sentit, l'Agència Valenciana de l'Energia accedirà, per mitjà dels mecanismes o procediments que es desenrotllen per a este fi, a les dades energètiques de contractació de subministraments d'energia i qualssevol altres dades necessàries per al desenrotllament del pla, de les empreses subministradores d'energia, de conformitat amb el que disposa la normativa vigent.  
b) Elaborar l'informe anual de seguiment del Pla d'Estalvi i Eficiència Energètica dels Edificis Públics de la Generalitat, on es reflectisca el grau de compliment i actuacions executades, així com les propostes o mesures correctores per als supòsits en què no s'hagen aconseguit els objectius fixats. Este informe inclourà un apartat final sobre l'evolució i els resultats, parcials i globals, del pla.  
c) Elaborar un model de diagnòstic energètic amb l'objectiu que les subsecretaries, i els òrgans corresponents de qualsevol dels ens, empreses o organismes integrants del sector públic empresarial i fundacional, puguen tindre una eina avançada per a dissenyar, dimensionar, planificar i quantificar energèticament i econòmicament les mesures i inversions.  
  
d) Resoldre les qüestions de caràcter tècnic que es deriven del compliment d'este pla.  
e) Elaborar directrius sobre estalvi i eficiència energètica en edificis públics.  
3. Es crea la Comissió Tècnica de Seguiment del Pla, que tindrà la composició següent:  
a) President o presidenta: el director o la directora general amb competències en matèria d'energia i/o el director o la directora de l'Agència Valenciana de l'Energia.  
b) Vocals: el subsecretari o la subsecretària de cada una de les conselleries o persona en qui delegue, amb un rang no inferior a cap de servici, i un o una representant de l'Advocacia General de la Generalitat.  
  
c) Secretari o secretària: el cap o la cap del departament d'eficiència energètica designat/da pel director o la directora de l'Agència Valenciana d'Energia.  
El funcionament de la comissió s'ajustarà al que establix el capítol II del títol II de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú, i es reunirà una vegada cada tres mesos i quan així la convoque el seu president o presidenta.   
Correspon a esta comissió:   
a) Analitzar els resultats obtinguts de l'Informe anual de seguiment del Pla d'Estalvi i Eficiència Energètica dels Edificis Públics de la Generalitat.  
b) Rebre les propostes i comentaris que formulen les distintes administracions públiques participants en el pla.  
c) Estudiar i proposar l'actualització de les mesures del pla, en particular les instruccions tècniques corresponents a la normativa mínima d'eficiència energètica que cal complir als edificis de l'administració pública.  
4. La comissió tècnica prevista en el punt anterior remetrà l'informe anual de seguiment del Pla d'Estalvi i Eficiència Energètica dels Edificis Públics de la Generalitat a la Comissió Interdepartamental per al Seguiment i Impuls de les Polítiques de Racionalització i Austeritat en el Gasto en l'Àmbit de la Generalitat, creada pel Decret 28/2012, de 3 de febrer, del Consell.